Tirunesh Dibaba

Tirunesh Dibaba (oromopäraselt Xurunash Dibaabaa; sündinud 1. juunil 1985 Arsis) on Etioopia pikamaajooksja, kolmekordne olümpiavõitja ning viiekordne maailmameister staadionil ja viiekordne maailmameister krossijooksus.

Tirunesh kolis 14-aastaselt Addis Abebasse ja alustas jooksutreeninguid. Tema nõbu on olümpiavõitja ja maailmameister Derartu Tulu ning ka vanem õde Ejegayehu on rahvusvaheliselt tuntud jooksja.

Dibaba peamine trump on võimas lõpuspurt. Näiteks 2005. aasta MM-il kattis ta viimased 400 m 58,33 sekundiga. Seetõttu on tema jooksuajad kõikuva tasemega: ta laseb teistel vedada niisuguse tempoga, nagu see neile meeldib, ja viimasel ringil jookseb konkurentidest mööda.

Esimestel rahvusvahelistel võistlustel krossijooksu MM-il osales ta 15-aastaselt 2001 Belgias Oostendes ja tuli juunioride distantsil viiendaks.

 2002 

2002. aasta maailmameistrivõistlused krossijooksus toimusid märtsis Dublinis. Tirunesh Dibaba saavutas juunioride jooksus Keenia jooksja Viola Kibiwoti järel teise koha (ajad 20.13 ja 20.14). Naiskondlikult jäid Etioopia neiud Keenia omade järel teiseks.

2002. aasta juunioride maailmameistrivõistlused peeti juulis Jamaical Kingstonis. 5000 m jooksus sai Etioopia kaksikvõidu: Meseret Defar võitis 15.54,94-ga Dibaba ees (15.55,99).

 2003 

2003. aasta maailmameistrivõistlused krossijooksus toimusid märtsi lõpus Šveitsis Lausanne'is. Dibaba tuli 6 km jooksus neidude maailmameistriks ajaga 20.21 ja ka Etioopia naiskond tuli neidude maailmameistriks.

Sama aasta 30. augustil võitis ta Pariisis maailmameistrivõistlustel 5000 m jooksu ajaga 14.51,72.‎ Ta sai kõigi aegade noorimaks kergejõustiku maailmameistriks. Enne jooksu oli temast teada nii vähe, et Briti kommentaatorid Steve Cram ja Brendan Foster, ise mõlemad kunagised maailmaklassi pikamaajooksjad, ei maininud teda kordagi enne lõpusirget. 26. augustil oli ta lõpetanud esimese, kiirema eeljooksu 14.45,96-ga teisena hilisema pronksivõitja Edith Masai järel. 10 000 meetri jooksus ei jõudnud Ejegayehu Dibaba eeljooksust edasi.

Sama aasta oktoobri lõpus korraldati Indias Hyderabadis 2012. seisuga ainsateks jäänud Afroaasia mängud. 5000 meetri jooksus läks Etioopiasse kaksikvõit, võitis Meseret Defar (15.47,69) Dibaba ees (15.48,21). Pronksitulemus oli kolmveerand minutit nõrgem. 10 000 meetri jooksu võitis Ejegayehu Dibaba.

 2004 

2004. aasta krossijooksu maailmameistrivõistlustel Brüsselis sai Dibaba märtsis 4 kilomeetris hõbemedali ja 8 kilomeetris sai samaga hakkama tema õde Ejegayehu. Kumbki sai ka naiskondliku kulla.

2004. aasta suveolümpiamängudel Ateenas toimusid 20. augustil eeljooksud. Dibaba võitis esimese, hulga aeglasema eeljooksu 15.00,66-ga. 23. augustil jooksis ta finaalis aja 14.51,83, mis oli väärt pronksmedalit. Võitis Meseret Defar 14.45,65-ga Keenia jooksja Isabella Ochichi ees (14.48,19). Tirunesh Dibabast sai Etioopia kõigi aegade noorim olümpiamedalivõitja. 10 000 meetri jooksus sai Ejegayehu Dibaba hõbemedali.

 2005 

2004. aasta krossijooksu MM-il, mis toimusid märtsis Prantsusmaal Saint-Galmier's, võitis ta kulla mõlemal distantsil. Mõlemal distantsil võitis Etioopia ka naiskondliku kulla.

Teine topeltvõit tuli sama aasta kergejõustiku MM-il Helsingis. 8. augustil võitis ta 10 000 m jooksu ajaga 30.24,02, kusjuures Etioopia sai kolmikvõidu: järgnesid Berhane Adere (30,25,41) ja Ejegayehu Dibaba (30.26,00). 10. augustil joosti juba 5000 m eeljooksud ja Tirunesh Dibaba võitis esimese, palju kiirema eeljooksu 14.50,98-ga. 13. augustil saavutas Etioopia koguni nelikvõidu ja Tirunesh Dibaba võiduaeg oli maailmameistrivõistluste rekord 14.38,59. Teised medalid pälvisid Meseret Defar (14.39,54) ja Ejegayehu Dibaba (14.42,47). Tirunesh Dibaba sai esimeseks naiseks, kes samadel maailmameistrivõistlustel võitnud 5000 ja 10 000 meetri jooksu, aga polnud esimene, kes 5000 m jooksus tiitlit kaitsnud, sest sellega sai hakkama ka Gabriela Szabo (Rumeenia) 1997 ja 1999.

Rahvusvaheline Kergejõustikuliit valis Tirunesh Dibaba 2005. aasta maailma parimaks naiskergejõustiklaseks.

 2006 

2006. aasta krossijooksu maailmameistrivõistlused toimusid Jaapanis Fukuokas aprilli alguses. 8 km jooksus kaitses Dibaba tiitlit nii individuaalselt kui naiskondlikult. Ta edestas 5 sekundiga Keenias sündinud, aga Hollandit esindavat Lorna Kiplagati (25.21 ja 25.26).

2006. aasta Aafrika meistrivõistlused kergejõustikus toimusid Mauritiusel. 10. augustil saavutas Etioopia 5000 m jooksus kaksikvõidu: Meseret Defar alistas väga napilt Tirunesh Dibaba (15.56,00 ja 15.56,04).

 2007 
pisi|Dibaba maailmameistrina (2007)
pisi|Dibaba 10 000 m autasustamispjedestaalil (2007)
2007. aasta maailmameistrivõistlused krossijooksus toimusid 24. märtsil Keenias Mombasas. 8 km distantsi võitis Lorna Kiplagat 26.23-ga, alles suure vahega järgnesid kolm etiooplast, kellest Tirunesh Dibaba sai 26.47-ga hõbemedali. Naiskondlikult saavutas Etioopia juba 6. järjestikuse võidu.

2007. MM-il Ōsakas tuli ta 25. augustil teist korda 10 000 m jooksus maailmameistriks. Tema aeg 31.55,41 oli ligi 2 minutit nõrgem maailmameistrivõistluste rekordist. Ejegayehu Dibaba oli etiooplastest teine, saades 7. koha. 29. augustil toimusid 5000 m eeljooksud, aga seal otsustas Tirunesh mitte startida. Maailmameistriks tuli Meseret Defar.

 2008 

2008. aasta maailmameistrivõistlused krossijooksus toimusid 30. märtsil Šotimaal Edinburghis. Tirunesh Dibaba võitis 8 km distantsi 25.10-ga ja Etioopia tuli 7. korda järjest naiskondlikuks maailmameistriks.

2008. aasta Aafrika meistrivõistlused kergejõustikus toimusid Addis Abebas. Dibabad osalesid ainult 3. mail 10 000 m jooksus ning tegid seda kaksikvõiduga: 32.49,08 ja 32.50,36. Etioopiasse tuli kolmaski medal.

2008. aasta suveolümpiamängudel Pekingis peeti 10 000 m distants 15. augustil. Tirunesh Dibaba võitis ajaga 29.54,66, mis oli Aafrika ja olümpiarekord ning kõigi aegade teine tulemus. Eelmise Aafrika rekordi 30.04,18 oli püstitanud Berhane Adere 2003. aasta MM-il. Ejegayehu Dibaba oli paremuselt teise etiooplasena neljateistkümnes.

19. augustil toimusid 5000 m eeljooksud. Tirunesh Dibaba võitis esimese, aeglasema eeljooksu 15.09,89-ga. Teise eeljooksu võitis 14.56,32-ga Meseret Defar. 22. augustil joosti finaal, mille Dibaba võitis 15.41,40-ga. Defar sai pronksmedali 15.44,12-ga. Dibabast sai esimene naine, kes samadel olümpiamängudel võitnud 5000 ja 10 000 m.

Rahvusvaheline Kergejõustikuliit valis Tirunesh Dibaba 2008. aasta maailma parimaks naiskergejõustiklaseks ja sama tiitli andis talle ajakiri Track & Field News.

 2009 

Vigastuse tõttu pidi Dibaba vahele jätma 2009. aasta maailmameistrivõistlused krossijooksus ja kergejõustikus.

15. novembril 2009 võitis ta Hollandis Nijmegenis 15 km maanteejooksu ajaga 46.28, mis oli jaapanlase Kayoko Fukushi maailmarekordist peaaegu pool minutit parem.

 2010 
pisi|Tirunesh Dibaba (2010)
2010. aasta maailmameistrivõistlused krossijooksus toimusid Poolas Bydgoszczis. Dibaba ei suutnud seekord medalile tulla, jäädes 4. kohale. Kaksikvõit läks Keeniasse, kes võitis ka naiskondliku kulla Etioopia ees.

2010. aasta Aafrika meistrivõistlused kergejõustikus toimusid Nairobis. Dibaba kaitses 31. juulil Aafrika meistri tiitlit 10 000 m jooksus ajaga 31.51,39. Etioopia sai kaksikvõidu.

 2012 
pisi|Dibaba võidab Londoni olümpiamängudel 5000 m eeljooksu
2012. aasta suveolümpiamängudel Londonis toimus 10 000 m jooks 3. augustil. Dibaba spurtis seekord juba poolteist ringi enne lõppu ja viimasel ringil teda enam keegi ei ohustanud. Tema aeg 30.20,75 oli maailma hooaja tippmark. Hõbe ja pronks läksid Keeniasse.

5000 m eeljooksud peeti 8. augustil. Dibaba ja Defar võitsid esimese, pisut kiirema eeljooksu. Ka teise eeljooksu võitis etiooplane. Kuid finaalis 11. augustil ei õnnestunud Dibabal võita. Ajaga 15.04,25 võitis Defar, hõbeda sai 15.04,73-ga Vivian Cheruiyot ja pronksi 15.05,15-ga Dibaba. Kui Dibaba oleks võitnud, oleks ta korranud Lasse Vireni saavutust: võita kahtedel järjestikustel olümpiamängudel mõlemad pikamaajooksud. Siiski on ta 5 medaliga kõigi aegade edukaim naispikamaajooksja.

 2016 
2016. aasta suveolümpiamängudel Rio de Janeiros 12. augustil toimunud 10 000 meetri jooksus võitis Dibaba pronksmedali. Olümpiavõitjaks tuli maailmarekordiga 29.17,14 etiooplanna Almaz Ayana. Dibaba sai ajaks 29.42,56, millega ta parandas 2008. aasta olümpiafinaalis joostud isiklikku rekordit enam kui 12 sekundiga. Selle ajaga paikneb ta kõigi aegade edetabelis neljandal kohal.

 2017 
23. aprillil toimunud Londoni maratonil sai Dibaba keenialanna Mary Keitany järel teise koha. Dibaba jooksis isikliku rekordi 2:17.56.

2017. aasta maailmameistrivõistlustel Londonis võitis ta 10 000 meetri jooksus Ayana järel 31.02,69-ga hõbemedali.

 Eraelu 

Dibaba on abielus Sileshi Sihinega, kes on võitnud kaks olümpiamängude hõbemedalit 10 000 jooksus.

Dibaba töötab vanglapolitseis. Kui ta tuli Pekingis kahekordseks olümpiavõitjaks, anti talle ülemsuperintendendi auaste.

Addis Abeba eeslinnas on Tirunesh Dibaba järgi nimetatud haigla.

 Saavutused 
 Olümpiamängudel 
2004 Ateenas
 pronksmedal 5000 m jooksus 14.51,83
2008 Pekingis
 olümpiavõitja 5000 m jooksus 15.41,40
 olümpiavõitja 10 000 m jooksus 29.54,66
2012 Londonis
 olümpiavõitja 10 000 m jooksus 30.20,75
 pronksmedal 5000 m jooksus 15.05,15
2016 Rio de Janeiros
 pronksmedal 10 000 m jooksus 29.42,56

 Maailmameistrivõistlustel 
2003 Pariisis
 maailmameister 5000 m jooksus 14.51,72
2005 Helsingis
 maailmameister 5000 m jooksus 14.38,59
  maailmameister 10 000 m jooksus 30.24,02
2007 Ōsakas 
 maailmameister 10 000 m jooksus 31.55,41
2013 Moskvas
 maailmameister 10 000 m jooksus 30.43,35
2017 Pekingis
 hõbemedal 10 000 m jooksus 31.02,69

 Vaata ka 
Kergejõustik 2004. aasta suveolümpiamängudel
Kergejõustik 2008. aasta suveolümpiamängudel
Kergejõustik 2012. aasta suveolümpiamängudel

 Välislingid 

Kategooria:Etioopia jooksjad
Kategooria:Pikamaajooksjad
Kategooria:Sündinud 1985